
Țara în care proștii sunt deștepți și fericiți 


1. Fermierii polonezi au răsturnat camioanele cu cereale ale ucrainenilor. Noi am fost mai 
deștepți. De dragul camioanelor ucrainene, România și-a răsturnat economia. 


2. Duminică la prânz am stat o oră și zece minute între Bușteni și Predeal. Și încă a fost 
bine. Puteam să stau trei ore. Mă distrez când aud că ar fi foarte scump să facem 
autostrăzile Comarnic - Brașov și Pitești - Sibiu. Dacă iei 80% fonduri europene, acel 
20% care îţi rămâne, ORICÂT AR FI DE SCUMP, E IEFTIN. Problema e că tu vrei să împărți 
20% ca să fie mai scump decât 80%. Aici mai au dreptate și useriștii. 


3. Partidul trotinetar este bastionul corectitudinii din România. Uitaţi ce a declarat o 
deputată USR, Cristina Rizea. „Eu am fost suspendată pentru că aveam cotizaţia 
neplătită. Nu era problemă de 10 lei, cotizaţia pe o lună. Ei voiau să plătesc o rată de 
1000 de lei pe lună la partid, adică 12.000 pe an. Un europarlamentar trebuie să 
plătească 3500 de lei pe lună, atât e taxa.” Partid principial, care luptă împotriva 
corupției. Probabil că acum se pregătește de alianţa cu PSD împotriva AUR, mai ales că 
omologii AUR din Franţa și Spania sunt sus de tot în sondaje, iar Diaspora noastră din 
Europa nu mai dă nici doi euro pe Piaţa Victoriei și 10 August. 


4. George Simion nu înțelege ce i se întâmplă, dar ar putea să-l lămurească securiștii din 
partid. Priviţi imaginile cu el din ultima săptămână. E înconjurat de „figuri patibulare”, 
cum le-a zis Patapievici, și de braț îl ţine mai mereu, de fapt îl strânge, chiar îl face captiv 
câte un votant fanatic, ivit ca din pământ și cu aspect de hapciupalitic, dar care numai 


hapciupalitic nu e. E antrenat. Iar la televizii și pe net apar acele instantanee cu Simion 
plantat între personajele lui Goya. 

5. Să presupunem că îmi fac o firmă. Aș da anunţul „caut un prost să-l angajez” în țara 
în care toți sunt deștepțţi. lar România e printre cele mai îngrămădite ţări din Europa. Dar 
asta n-ar fi nimic. Mai avem o ţară. E România centurilor de socializare, unde nu există 
necazuri și toți proștii sunt deștepți și fericiţi. 

